SKRIFTLIG FORESPØRGSEL E-2019/00

af Gerhard Hager (NI) til Kommissionen

(21. juni 2000)

Om: Smugleri af plutonium og lithium 6 Euratoms sikkerhedskontrol

I forbindelse med de tyske myndigheders forsøg på at opklare sagen med plutonium/lithium-fundet i München i august 1994 indgav Arbeitsgemeinschaft Physikalische Analytik und Metechnik (ARGE PhAM), som arbejder i opdrag af statsadvokaten i Hanau, den 17. december 1999 en klage til kommissionsformand Prodi over Euratoms sikkerhedskontrol.

I tilknytning til denne klage bedes Kommissionen besvare følgende spørgsmål:

1. Finder Kommissionen det gavnligt for en objektiv opklaring af anklagerne, hvis den berørte myndighed selv får til opgave at foretage en ny undersøgelse af disse?

2. Hvordan ser Euratoms interne procedurer i forbindelse med specifikke anklager vedrørende sikkerhedsmangler ud? Hvem har ansvaret for kontrollen med hvilke kontorer, og hvordan er den indbyrdes forbindelse mellem disse på det personalemæssige plan?

3. Hvem har i givet fald gennemført undersøgelsen?

4. Hvilken pligt til at medvirke ved opklaringen påhviler der Euratom-myndighederne som led i det nationale efterforskningsarbejde?

5. Har Euratom gennemført undersøgelser på stedet i Hanau-virksomhederne, og hvordan er de forløbet?

Svar afgivet på Kommissionens vegne af Loyola de Palacio

(7. september 2000)

Kommissionen vil indledningsvis påpege, at ARGE-PhAM's klage hverken er indgivet på vegne af eller med billigelse af de tyske myndigheder, der undersøger det plutonium/lithium-fund, det ærede medlem henviser til. Ej heller har Euratoms sikkerhedskontrol, ESO, under Kommissionen foretaget nogen undersøgelse på eget initiativ.

Efter at det omtalte materiale var fundet, blev der ved en tysk domstol indgivet anmeldelse mod en nuklear operatør. I forbindelse med den efterforskning, anklagemyndigheden i Hanau igangsatte, blev ARGE-PhAM bedt om at undersøge sagens tekniske aspekter.

Normalt finder samarbejdet mellem Kommissionen og medlemsstaterne i sikkerhedskontrolanliggender sted i henhold til Euratom-traktatens bestemmelser. Imidlertid blev der i bestræbelserne på at bekæmpe smugling af nukleart materiale indgået en særlig aftale med de tyske myndigheder med henblik på hurtig og pragmatisk bistand. Således blev det ved en brevveksling mellem den tyske regering og Kommissionen i 1992 aftalt, at Kommissionen skulle stille den fornødne tekniske og administrative ekspertise til rådighed efter specifik anmodning fra de tyske myndigheder.

Det er i henhold til disse aftaler, at Bundesministerium für Umwelt, Naturschutz und Reaktorsicherheit (BMUR) anmodede ESO om hjælp og ekspertbistand i denne bestemte sag. ESO fungerede som bindeled mellem Kommissionen og de tyske myndigheder og ydede sin bistand i nært samarbejde med FFCs institut for transuraner (ITU) i Karlsruhe, som koncentrerede sig om de naturvidenskabelige aspekter.

Efter to møder i Luxembourg om ARGE-PhAM's resultater (i maj 1998 og maj 1999) konkluderede ITU og ESO, at ARGE-PhAM havde begået mindst 2 alvorlige metodefejl. Kommissionen underrettede BMUR herom. BMUR var helt enig i dette synspunkt og underrettede dernæst anklagemyndigheden i Hanau, som derefter besluttede at indstille efterforskningen og henlægge sagen (medio 1999).

Den uenighed, som ARGE-PhAM giver udtryk for i deres klage, får således ingen som helst opbakning fra de tyske myndigheder.

Alligevel har Kommissionen uddybet sin analyse af ARGE-PhAM's klage, uden dog at kunne påpege nogen nye aspekter i forhold til dem, der allerede blev drøftet i 1998 og 1999. Navnlig var det intet der tydede på, at en mere formel intern undersøgelse ville afsløre nye kendsgerninger.

Eftersom Kommissionen, som tidligere nævnt, oprindelig blev bedt af BMUR om hjælp og ekspertbistand, har Kommissionen ikke til hensigt at sætte en intern undersøgelse i gang og heller ingen grund hertil.

Endelig skal Kommissionen gøre opmærksom på, at Kommissionens interne procedurer gælder for samtlige dens tjenestegrene. Der er ingen særlige interne procedurer for undersøgelse af påståede mangler vedrørende Euratom-sikkerhedskontrol.